Projekts

2015.gada Noteikumi Nr.

Rīgā (prot. Nr.33 25.§)

**Ķīmisko vielu un maisījumu uzskaites kārtība un datubāze**

Izdoti saskaņā ar

Ķīmisko vielu likuma

7.panta otro daļu

**I. Vispārīgais jautājums**

1.  Noteikumi nosaka ķīmisko vielu un maisījumu uzskaites kārtību, kā arī informāciju, kāda tiek sniegta, uzturēta, apkopota un izvērtēta ķīmisko vielu un maisījumu datubāzē (turpmāk – datubāze).

**II. Ķīmisko vielu un maisījumu uzskaites kārtība**

2. Persona, kura veic darbības ar ķīmiskām vielām vai maisījumiem (turpmāk – darbību veicējs), nodrošina rakstisku šādas informācijas uzskaiti:

2.1. ķīmiskās vielas vai maisījuma nosaukums, daudzums, klasifikācija un marķējums;

2.2. ķīmiskās vielas vai maisījuma drošības datu lapa, ja tā nepieciešama saskaņā ar Eiropas Parlamenta un Padomes 2006.gada 18.decembra regulas (EK) Nr.1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza direktīvu 1999/45/EK un atceļ Padomes regulu (EEK) Nr.793/93 un Komisijas regulu (EK) Nr.1488/94, kā arī Padomes direktīvu 76/769/EEK un Komisijas direktīvu 91/155/EEK, direktīvu 93/67/EEK, direktīvu 93/105/EK un direktīvu 2000/21/EK (turpmāk – regula 1907/2006) 31.pantu un Eiropas Parlamenta un Padomes 2008.gada 16.decembra regulas (EK) Nr.1272/2008 par vielu un maisījumu klasificēšanu, marķēšanu un iepakošanu un ar ko groza un atceļ direktīvas 67/548/EK un 1999/45/EK un groza regulu (EK) Nr.1907/2006 (turpmāk – regula 1272/2008) I pielikumu.

3. Darbību veicējs vismaz reizi gadā veic ķīmisko vielu un maisījumu inventarizāciju, atjauno šo noteikumu 2.punktā minēto informāciju, kā arī nodrošina šīs informācijas pilnīgumu un precizitāti.

**III. Pārskati par darbībām ar ķīmiskām vielām un maisījumiem**

4. Persona, kas ķīmisko vielu vai maisījumu ražo vai ieved Latvijas teritorijā no citas Eiropas Savienības dalībvalsts vai no jebkuras valsts ārpus Eiropas Savienības (turpmāk – pārskata iesniedzējs), elektroniski reģistrējas un aizpilda pārskatu par darbībām ar ķīmiskām vielām un maisījumiem (turpmāk – pārskats) valsts sabiedrības ar ierobežotu atbildību „Latvijas Vides, ģeoloģijas un meteoroloģijas centrs” (turpmāk – centrs) mājaslapā tiešsaistes režīmā, slēdzot līgumu ar centru par Vienotās vides informācijas sistēmas lietošanu.

5. Pārskatā iekļaujamo informāciju norāda saskaņā ar šo noteikumu pielikumu.

6. Pārskata iesniedzējs aizpilda pārskatu par iepriekšējo kalendāra gadu līdz attiecīgā gada 1. martam un nodrošina iesniegtās informācijas patiesumu.

7. Pārskatu sniedz par Latvijas teritorijā ievestām vai saražotām ķīmiskajām vielām vai maisījumiem, ja to daudzums pārsniedz 100 kilogramu gadā.

8. Ja ķīmiskās vielas un maisījumi klasificēti kā 1., 2. un 3.kategorijas akūti toksiski, 1.A un 1.B kategorijas kancerogēni, 1.A un 1.B kategorijas mutagēni, 1.A un 1.B kategorijas reproduktīvajai sistēmai toksiski, 1.kategorijas ar toksisku ietekmi uz konkrētiem mērķorgāniem pēc vienreizējas (STOT SE), 1.kategorijas ar toksisku ietekmi uz konkrētiem mērķorgāniem pēc atkārtotas iedarbības (STOT RE) vai 1.kategorijas ar ieelpas toksicitāti, pārskatu sniedz par Latvijas teritorijā ievestām vai saražotām šīm vielām vai maisījumiem virs 10 kilogramiem gadā.

9. Pārskatu nesniedz par:

9.1. saražotajiem starpproduktiem, ja tie nav paredzēti izvietošanai tirgū;

9.2. ķīmisko vielu un maisījumu pārvadājumiem;

9.3. regulas 1907/2006 5.pielikuma 1., 2., 3., 4., 5., 7., 8., 9., 10., 11. un 12.punktā minētajām vielām;

 9.4. ķīmiskām vielām vai maisījumiem, kas nav klasificēti kā bīstami un kuriem saskaņā ar regulas 1907/2006 31.pantu un regulas 1272/2008 I pielikumu nav vajadzīga drošības datu lapa.

10. Pārskatā procentuālo koncentrāciju maisījumu sastāvā esošām bīstamām ķīmiskām vielām norāda:

10.1. pēc iespējas precīzu, ja tās klasificētas kā 1., 2. un 3.kategorijas akūti toksiskas, 1. un 2.kategorijas ar toksisku ietekmi uz konkrētiem mērķorgāniem pēc vienreizējas (STOT SE) vai atkārtotas iedarbības (STOT RE), 1.A, 1.B un 1.C kategorijas kodīgas iedarbības uz ādu un 1.kategorijas neatgriezeniskas ietekmes uz acīm;

10.2. koncentrāciju intervālā vai saskaņā ar ražotāja sniegto informāciju.

11. Ja notikušas izmaiņas informācijā, kas sniegta saskaņā ar šo noteikumu pielikuma 1. vai 2.punktu, pārskata iesniedzējs par to 10 darbdienu laikā elektroniska dokumenta veidā paziņo centram.

12. Centrs izveido un uztur datubāzi, kā arī novērtē pārskata atbilstību šiem noteikumiem un, ja pārskatā sniegtā informācija ir nepilnīga, pieprasa pārskata iesniedzējam iesniegt precizējumus.

13. Sabiedrībai ar ierobežotu atbildību “Rīgas Austrumu klīniskās universitātes slimnīca”, Veselības inspekcijai, Valsts vides dienestam, Valsts darba inspekcijai, Valsts ugunsdzēsības un glābšanas dienestam un Drošības policijai to funkciju izpildei ir piekļuve datubāzes informācijai tiešsaistes režīmā.

**IV. Noslēguma jautājumi**

14. Pārskata iesniedzējs pārskatu par 2015.gadu aizpilda līdz 2016.gada 1.jūnijam un nodrošina iesniegtās informācijas patiesumu.

15. Atzīt par spēku zaudējušiem Ministru kabineta 2010.gada 29.jūnija noteikumus Nr.575 "Noteikumi par ķīmisko vielu un maisījumu uzskaites kārtību un datubāzi" (Latvijas Vēstnesis, 2010, 104.nr.).

Ministru prezidente L.Straujuma

Vides aizsardzības un

reģionālās attīstības ministrs K.Gerhards

**Iesniedzējs:**

Vides aizsardzības un

reģionālās attīstības ministrs K.Gerhards

**Vīza:**

Valsts sekretārs G.Puķītis

2015.10.16. 10:51

715

D.Jirgensone

67026514, dagnija.jirgensone@varam.gov.lv